เขียนย่อหน้าเกี่ยวกับ เทคนิคการตั้งราคาอาหารที่ช่วยเพิ่มยอดขายและทำกำไร
มาดูเทคนิคการตั้งราคาอาหารที่ช่วยเพิ่มยอดขายและทำกำไรกันดีกว่า เริ่มจากการศึกษาราคาอาหารคู่แข่ง การมองในมุมลูกค้า ให้ความสำคัญกับคุณค่าของสินค้าและบริการของร้าน ต่อมาเมนูอาหารจะต้องแปลกใหม่และน่าสนใจ ใชเมนูแนะนำจากเชฟมาเป็นจุดขาย เลี่ยงการใส่ค่าเงินบนเมนู เพื่อให้ลูกค้าสั่งอาหารอย่างสบายใจ ไม่ลังเล ต้องมีตัวเลือกของอาหารให้ลูกค้าเลือก 3 แบบ ตั้งราคาตามปริมาณอาหาร ถ้ามีตัวเลือกของเมนูอาหารและเครื่องดื่ม เลือกลูกค้ากลุ่มเป้าหมายให้เป็น และมีการขายอาหารโดยจับคู่อาหารและเครื่องดื่มมาขายเป็นเซ็ต

บทเรียนจากย่อหน้านี้

9 เทคนิคการตั้งราคาอาหารที่จะช่วยร้านเพิ่มยอดขายและทำกำไร

1) ดูราคาคู่แข่ง
ก่อนตั้งราคาอาหารและตั้งราคาเครื่องดื่มในร้าน จำเป็นต้องศึกษาคู่แข่งให้ดีเสียก่อน ซึ่งหลักการในการศึกษาราคาอาหารคู่แข่ง ก็คือ
- สำรวจร้านที่ขายอาหารสไตล์เดียวกัน
- แนะนำให้ดูราคาสัก 6 – 8 ร้านและดูว่ามีเมนูไหนบ้างที่เหมือนหรือคล้ายกับร้านของตนเอง
- หาราคาเฉลี่ยของแต่ละเมนูออกมา จากนั้นก็ว่าจะขายถูกหรือแพงกว่าร้านคู่แข่ง
ทั้งนี้หากจะขายแพงกว่าร้านคู่แข่ง ก็ต้องแน่ใจว่าใช้วัตถุดิบที่มีคุณภาพและมีบริการดีกว่าคู่แข่ง

2) มองในมุมลูกค้า
ถ้ามองในมุมของลูกค้าแล้ว ก็จะต้องมีทั้งความคุ้มค่าและบริการที่ยอดเยี่ยมใช่ไหม แล้วจะต้องทำยังไง คำตอบก็คือ ทางร้านให้ความสำคัญกับคุณค่าของสินค้าและบริการ ได้แก่
- การตกแต่งจานให้สวยน่ากิน
- การบริการที่น่าประทับใจ มีความสุภาพนอบน้อม และใส่ใจลูกค้าในทุกขั้นตอน
- บรรยากาศร้านสวยงาม
- มีดนตรีสดเพิ่มอรรถรสในการทานอาหาร
หัวใจสำคัญของข้อนี้คือ ลูกค้าต้องได้ประสบการณ์การทานอาหารที่ดีเกินคาด เพราะมีลูกค้าจำนวนมากที่เต็มใจจ่ายในราคาที่สูงกว่าหากพวกเขาได้รับบริการที่ดีและพิเศษกว่า

3) เมนูอาหารต้องแปลกใหม่และน่าสนใจ
สามารถประยุกต์เมนูไหนเพื่อเพิ่มมูลค่าให้กับอาหารและเครื่องดื่มในร้านได้บ้าง ซึ่งวิธีที่ทำให้อาหารแปลกใหม่ น่าสนใจ และตั้งราคาได้ดีขึ้น ก็คือ
- ตั้งชื่อเมนูเก๋ ๆ การตั้งชื่อเมนูอาหารและเครื่องดื่มที่ไม่ซ้ำใคร จะช่วยให้ร้านเป็นที่จดจำในหมู่ลูกค้า เช่น ข้าวหน้าลิเวอร์พูล, ตำเสียสาว และฝรั่งกอดลาว เป็นต้น แนะนำว่าควรมีภาพประกอบและคำอธิบายแต่ละเมนูด้วย
- ใช้ส่วนผสมที่ราคาแพงขึ้นมาหน่อย เช่น ถ้าร้านขายข้าวผัดต้มยำ ก็อาจจะมีแซลมอนและไข่เพิ่มเข้ามาในเมนูเพื่อให้ตั้งราคาอาหารได้ในราคาที่แพงขึ้น

4) ใช้ “เชฟ” เป็นจุดขาย
รู้ไหมว่าลูกค้ามีแนวโน้มสั่งอาหารที่มีป้ายกำกับ “เมนูแนะนำจากเชฟ” หรือ “เมนูพิเศษจากเชฟ” มากกว่า ดังนั้นลองรังสรรค์เมนูอาหารและเครื่องดื่มที่แปลกใหม่ และจัดเข้าคอลเล็กชั่นเมนูพิเศษจากเชฟดู รับรองเรียกลูกค้าและทำเงินได้ไม่ยาก
ตัวอย่างเมนูพิเศษจากเชฟ :
- ซุปเยื่อไผ่เนื้อมะพร้าวตุ๋นกับเห็ด เมนูพิเศษจากเชฟ โรงแรมคอนราด กรุงเทพฯ
- เซ็ตเมนูอาหารจีน 4 เมนู สุดพิเศษจากเชฟ ของโพธาลัย เลเชอร์ ปาร์ค เซ็ตพิเศษจากเชฟ
- Tiramisu Meringue ขนมหวานขึ้นชื่อของอิตาลี โดยเชฟประจำร้าน Galleria Milano
และแน่นอนว่าหากร้านขายอาหารไทยหรือเมนูอื่นก็ให้เชฟคิดค้นเมนูใหม่ ๆ เพื่อเรียกลูกค้าได้ แล้วจะตั้งราคาอาหารได้อย่างมีประสิทธิภาพและถูกใจลูกค้ามากขึ้น

5) เลี่ยงการใส่ค่าเงินบนเมนู
เมื่อลูกค้าเห็นสกุลเงินหรือค่าเงินบนเมนูอาหาร พวกเขามีแนวโน้มที่จะลังเลในการสั่งอาหารมากขึ้น ดังนั้นทางร้านไม่ควรใส่ค่าเงินบนเมนู เพื่อให้ลูกค้าสั่งอาหารได้อย่างสบายใจ ไม่ลังเล เท่านี้ร้านก็จะขายได้มากขึ้นแล้ว เช่น ถ้าขายเมนูกะเพราเนื้อราคา 70 บาท ราคาที่ควรแสดงบนเมนูก็จะเป็น
กะเพราเนื้อ 70
กะเพราเนื้อ 70.-
จะสังเกตได้ว่า จะไม่ใส่ค่าเงินอย่าง “บาท”, “บ.” หรือ “THB” แต่จะใส่แค่ตัวเลขราคา หรือไม่ก็ใส่เครื่องหมาย “.-” แทน

6) มีตัวเลือกอาหาร 3 ตัวเลือก
เทคนิคการตั้งราคาอาหารและกระตุ้นให้ลูกค้าสั่งอาหารจานที่แพงกว่าก็คือ การมีตัวเลือกให้ลูกค้าเลือก 3 แบบด้วยกัน เช่น
ตัวเลือกที่ 1: ก๋วยเตี๋ยวหมู ราคา 40 บาท มีเส้น เนื้อหมูหั่น กับลูกชิ้นหมู
ตัวเลือกที่ 2: ก๋วยเตี๋ยวหมูพิเศษ ราคา 55 บาท มีการใส่ไข่ต้มยางมะตูมและหมูแดงเข้าไป
ตัวเลือกที่ 3: ก๋วยเตี๋ยวหมูจัมโบ้ ราคา 75 บาท เป็นการรวมตัวเลือกที่ 1 และ 2 เข้าด้วยกัน หรือจะใช้หมูตุ๋นแทนก็ได้
ซึ่งถ้าเป็นลูกค้าก็จะเลือกตัวเลือกที่ 3 เพราะดูแล้วคุ้มที่สุด

7) ตั้งราคาตามปริมาณอาหาร
เพื่อให้มีตัวเลือกอาหารและราคาที่หลากหลาย ทางร้านควรจะมีตัวเลือกของเมนูอาหารและเครื่องดื่มด้วย คือ
- มีอาหารจานปกติ ให้ลูกค้าสามารถเลือกอัพไซซ์หรือเพิ่มเครื่องเคียงในราคาเพิ่มเติมได้
- มีเครื่องดื่มขนาดมาตรฐาน และไซซ์อื่น ๆ เช่น กาแฟแก้วปกติ แก้วกลาง และใหญ่ เป็นต้น โดยราคาของแต่ละไซซ์ก็จะแตกต่างกันออกไป
วิธีนี้ช่วยให้ร้านตั้งราคาอาหารดูเหมาะสมในสายตาลูกค้า ช่วยให้ลูกค้ามีตัวเลือกเยอะขึ้น ที่สำคัญสามารถลดเศษอาหารเหลือทิ้งได้ด้วย

8) เลือกลูกค้ากลุ่มเป้าหมายให้เป็น
การจะตั้งราคาอาหารและเครื่องดื่มในร้าน จำเป็นต้องรู้จักกลุ่มเป้าหมายและเลือกกลุ่มลูกค้าด้วย ซึ่งคำถามสำคัญที่ช่วยให้เลือกตลาดเป้าหมายและตั้งราคาอาหารได้ดียิ่งขึ้นก็คือ
- ลูกค้าของฉันเป็นใคร ? 
- ลูกค้าของฉันอายุเท่าไหร่ ?
- ลูกค้าของฉันมีรายได้ต่อเดือนมาก-น้อยแค่ไหน ? 
วิธีนี้จะช่วยให้ตั้งราคาอาหารได้เหมาะสมและคิดคอนเซ็ปต์ร้านได้ง่ายขึ้นด้วย เช่น หากลูกค้าเป็นวัยทำงาน ก็อาจจะมีเซ็ตอาหารกลางวัน เซ็ตกาแฟและเค้ก หรือถ้าเป็นวัยเรียนก็อาจจะมีเมนูไอศกรีม เค้ก และชาไข่มุกไว้เอาใจลูกค้า เป็นต้น

9) ขายอาหารเป็นเซ็ต
หลายร้านเลือกจับคู่อาหารและเครื่องดื่มมาขายเป็นเซ็ต แล้วตั้งราคาขายที่คุ้มค่าในสายตาลูกค้า เลยทำให้ร้านขายดีมากขึ้น กลยุทธ์นี้จึงได้รับความนิยมในหมู่ผู้ประกอบการร้านอาหารเป็นอย่างมาก ซึ่งเทคนิคการขายอาหารเป็นเซ็ตก็คือ
- จับคู่เซ็ตคอมโบ – จัดเซ็ตเมนูอาหารและเครื่องดื่ม
- รับส่วนลดเมื่อซื้อเพิ่ม – เช่น ถ้าลูกค้าซื้อแซนด์วิช และต้องการซื้อเครื่องดื่มเพิ่ม ก็มอบส่วนลดเครื่องดื่มให้กับลูกค้า
แค่นี้ลูกค้าก็ถูกใจ แล้วร้านอาหารก็มีโอกาสขายได้มากขึ้นแล้ว